D. Lipšic, poslanec: (2009-11-03):
Ak by sme sa mali zhodnúť na tom, aká je prvotná funkcia štátu, úplne najdôležitejšia prvá a jediná, nie jediná, ale prvá, tak je to zabezpečiť alebo chrániť život a zdravie ľudí. To predchádza všetko ostatné. To je tá najprioritnejšia úloha štátu. To, že v rezortoch, ktoré to majú v gescii dochádza k zníženiu výdavkov, to je aj rezort obrany, aj rezort vnútra, aj rezort spravodlivosti, znamená, že vláda ohrozuje bezpečnosť ľudí a budem to dokumentovať na konkrétnych prípadoch. Podľa mojej mienky sa armáda stáva nebojaschopnou týmto rozpočtom. V akom stave do budúcich parlamentných volieb preberie budúca vláda obranu tejto krajiny? Áno, nám sa môže zdať, že to nie je priorita, že nám nehrozí okamžite nejaké bezpečnostné riziko. Ale to, že rezort obrany bude mať najnižší rozpočet a najväčší pokles rozpočtu zo všetkých rozpočtov je podľa mojej mienky signál, ktorý svedčí o tom, ako vláda reálne berie riziko, ktoré hrozí bezpečnosti na Slovensku. Samozrejme, že budúca vláda bude potom nútená navyšovať výdavky aj v ozbrojených silách, aby sa dohnal dlh, obrovský dlh, obrovská sekera, ktorú táto vláda bezpečnosti na Slovensku vystaví. To je proste fakt. Áno, je to náročnejšie financovať obranu, pretože to vám neprinesie voličské hlasy, ale vláda nie je tu len preto, aby si zabezpečovala voličské hlasy a podporu, ale aj aby zabezpečovala základné funkcie štátu. Táto vláda ich nezabezpečuje. Prejdem k rezortu spravodlivosti a budem hovoriť o dvoch veciach, ktoré sa mi zdajú byť kľúčové a tretí potom spomeniem v závere. Keď som spomínal bezpečnosť, tak by som vás chcel informovať, kolegyne, kolegovia, že v oblasti väzenstva, ktoré je významnou zložkou rezortu spravodlivosti, prichádza k poklesu kapitálových výdavkov nie o nejaké smiešne percentá, ale k poklesu v roku 2009, a to už bol pomerne nízky rozpočet, celkovo bude mať väzenstvo k dispozícii v kapitálových výdavkoch, samozrejme sa tomu ťažko verí, 210-tisíc eur, 6 miliónov korún. Šesť miliónov korún. Štandard v kapitálových výdavkoch pre väzenstvo bol minimálne 200 miliónov korún. Ideme na 6 miliónov korún. A keď sa..., no tak, pani poslankyňa, však si prečítajte návrh štátneho rozpočtu a potom niečo povedzte alebo sa prihláste, pokojne. Ak sa opýtam, koľko z toho ide na zabezpečenie bezpečnosti väzníc, odpoveď je nula. Ani cent, ani euro. V akom stave preberie budúca vláda justíciu a väzenstvo? Detenčný ústav. O tom sa už dlho hovorí. Na detenčný ústav nejde ani jeden cent. Vláda znovu ani v budúcom roku nezriadi detenčný ústav napriek tomu, že už boli prípady veľmi nebezpečných páchateľov, ktorí utiekli z psychiatrických liečební a na slobode spáchali veľmi závažné zločiny, opätovne vraždili. Vláda na to hovorí, nevadí, nemáme peniaze. Máme peniaze na tendre, na škandály, na kradnutie, ale na zabezpečenie bezpečnosti obyčajných slušných ľudí, ktorí môžu byť konfrontovaní s násilím v našich uliciach a mestách, na to peniaze nemáme. V roku 2006 v rozpočte ministerstva spravodlivosti sme zvýšili počet systemizovaných miest príslušníkov Zboru väzenskej a justičnej stráže o 81, ktorí mali zabezpečovať stráženie detenčného ústavu. Tie peniaze v rozpočte boli. Po nástupe novej vlády sa projekt zastavil, zmluva bola vypovedaná a neurobilo sa v tej veci nič. Tri a pol roka nič. Toto je vizitka, ako vláda Slovenskej republiky akcentuje bezpečnosť normálnych obyčajných ľudí, daňových poplatníkov, ktorí platia dane, vychovávajú svoje deti a mali by byť týmto štátom chránení. Nie som ekonóm a nebudem hovoriť o rozpočtových deficitoch. Ale aké sú vnútorné deficity v jednotlivých kapitolách? Poviem len príklad, ja už som to spomínal minulý týždeň. A budem citovať z návrhu štátneho rozpočtu pre kapitolu ministerstva spravodlivosti, ktorý bol predložený ministerstvom spravodlivosti tejto vlády. „Ministerstvo eviduje objem neuhradených platieb takmer vo výške 8 miliónov eur, ktoré pozostávajú predovšetkým z dlžných súm advokátom, znalcom, notárom, exekútorom, svedkom, tlmočníkom a prekladateľom. Ide o zákonné nároky. Ďalšiu skupinu tvoria dlhy na energiách, poštovnom a ďalších prevádzkových nákladoch. Tento dlh nie je konečný a má stúpajúcu tendenciu. Vývoj čerpania rozpočtových prostriedkov z minulých rokov dáva predpoklad, že rozpočtové prostriedky v tejto kategórii postačia iba na obdobie prvého polroka 2010. Po vysporiadaní neuhradených platieb z roku 2009 prostriedky budú postačovať len na prvý štvrťrok 2010, a tým bude ohrozená prevádzka na obdobie  troch štvrťrokov.“ Toto je materiál podpísaný ministerkou spravodlivosti. Kto tú sekeru po vás zaplatí? Keď bývalá vláda odchádzala, pretože v minulosti boli tiež hrozné dlhy, tak sme vyrovnali všetky podlžnosti k advokátom, notárom, exekútorom, svedkom, dnes tá sekera narastá. Aký bude dlh, keď príde budúca vláda, ktorý bude musieť uhradiť, ako bol v roku 1998? Tento dlh nemáte zapísaný asi v deficite štátneho rozpočtu, pán minister, ale to je dlh, ktorý niekto bude musieť splatiť. Boli za mnou viacerí znalci v posledných týždňoch a mesiacoch, ktorí nemajú uhradené svoje znalecké po dobu mesiacov, možno rokov. To samo osebe prispeje k predlžovaniu súdneho konania. Koľkí znalci budú robiť znalecké posudky, keď im štát nebude platiť ich znalecké posudky? Ako sa bude predlžovať súdne konanie? Už dnes sa predlžuje za vašej vlády, ktorej právny štát a vymožiteľnosť práva mala byť prioritou. Idete opačnou cestou, idete zlým smerom. Krajina ide zlým smerom, a preto si myslím, že okrem makroekonomických čísiel je potrebné si pozrieť aj jednotlivé rozpočty rezortov. Nielen celkový dlh, ale aj vnútorný dlh, ktorý navrhujete v jednotlivých rezortoch. V rezorte justície bude enormný. Bude enormný. A je smutné, že pre túto vládu je všeličo iné dôležitejšie, všelijaké iné položky, všelijaké iné tendre, ako je bezpečnosť, život a zdravie obyčajných ľudí. V opačnom prípade by tento rozpočet bol navrhnutý úplne inak a myslím si preto, že každému na bezpečnosti záleží. A tá bezpečnosť sa týka všetkých voličov, aj SMER-u, aj HZDS, aj opozície, tá si nevyberá. Tak keď pre niekoho je prioritou bezpečnosť, nemôže s pokojným svedomím takýto návrh rozpočtu podporiť a ja ho ani nepodporím. Ďakujem veľmi pekne. (Potlesk.)